Tomáš, Erik, poslanec NR SR (2021-09-22):
Vážený pán predsedajúci, vážené kolegyne, vážení kolegovia, ja vlastne ani neviem, o čom sa tu potrebujeme rozprávať. Veď všetko je jasné. Z vyhlásení všetkých alebo drvivej väčšiny politických lídrov vyplýva, že je tu politický konsenzus na tom, aby sa ľudia mohli v referende o predčasných voľbách vyjadriť. Že tu nemôže byť problém potom získať minimálne 90 hlasov na zmenu ústavy a 76 hlasov minimálne na zmenu legislatívy, ktorá povedie k zmene ústavy, ktorá umožní konanie referenda o predčasných voľbách. V normálnej demokratickej krajine by sme už v týchto chvíľach finalizovali prípravy na referendum, pretože celá, celučičká opozícia je za zmenu ústavy a traja zo štyroch koaličných lídrov sa prihlásili k referendu o predčasných voľbách. Dokonca referendum o predčasných voľbách podporila aj pani prezidentka Čaputová napriek tomu, že musím povedať, že pani prezidentka Čaputová je spoluzodpovedná za to, že Ústavný súd zmaril toto referendum. Nie je pravda, že mala len jednu možnosť, a tou bola obrátiť sa na Ústavný súd. Mala aj druhú možnosť. Mohla rovno vypísať referendum o predčasných voľbách, podobne ako to v minulosti a v histórii urobili jej dvaja predchodcovia. Ale dobre. Keď pani prezidentka tiež videla hnev ľudí, tak odrazu referendum o predčasných voľbách podporila. Chcem teda aj koaličným poslancom pripomenúť tie plamenné výlevy koaličných lídrov po tom, čo v júli Ústavný súd zmaril referendum o predčasných voľbách. Najprv pán Matovič, veľký to demokrat, reagoval na pani prezidentku a na to, že sa rozhodla obrátiť na Ústavný súd týmito slovami, Igor Matovič v júli hovorí: „Prezidentka okradla ľudí o ich právo. Podlé a zákerné. Pľuvanec do očí 600-tisíc ľuďom. Som presvedčený, že voliči opozície majú právo na konanie referenda o tejto otázke bez ohľadu na to, či sa nám to páči alebo nie.“ Hovorí skutočný, reálny premiér Igor Matovič. Pani prezidentka Čaputová po tom, čo už Ústavný súd zmaril to referendum, sa vyjadrila: „Ale veď keď chcú dopriať ľuďom referendum, nič im nebráni, aby prijali zmenu ústavy a následne prijali uznesenie, ktorým požiadajú o vypísanie referenda, a ja ho obratom podpíšem.“ Boris Kollár, predseda parlamentu, tiež v júli: „Referendum je najvyššia forma demokracie a ľudia by mali mať možnosť vyjadriť sa v referende. Jediná možnosť, ako naplniť to, aby sa ľudia mohli v referende vyjadriť, či skrátia volebné obdobie, je zmena zákona v parlamente. Ľudia túto možnosť musia dostať. Ja urobím všetko pre to, aby sme týchto ľudí nesklamali,“ hovorí Boris Kollár ešte v júli s tým, že tú legislatívu predloží tak, aby sa referendum už konalo v septembri, v októbri alebo najneskôr v novembri. Richard Sulík, stranícky šéf poslaneckého klubu, v ktorom je aj pán Dostál, ktorý sa tu tak vehementne rozhorčoval: „Ja určite k referendu pôjdem, lebo je to nástroj priamej demokracie, ktorý sme vždy podporovali.“ A chcem pripomenúť, že strana SaS má vo svojom volebnom programe ustanovenie, že chce v priebehu tohto volebného obdobia dosiahnuť to, aby referendum bolo záväzné pre poslancov. To znamená, aby ani pán Dostál nemohol hovoriť, že nebude rešpektovať rozhodnutie ľudí v referende. Dokonca, dámy a páni, aj Ústavný súd, ktorý to referendum zmaril, vyhlásil, že stačí zmeniť ústavu a plebiscit o predčasných voľbách sa môže konať. Tak ja potom nerozumiem. Prezidentka, predseda parlamentu, skutočný premiér Matovič, minister Sulík a celá, celučičká opozícia chcú referendum, tak v čom je potom problém? Určite reálne nie v tom, že tomu bráni akýsi rokovací poriadok a treba čakať do konca roka. Ak by totiž toľká oduševnená vôľa koaličných lídrov sa pretavila aj do hlasovania ich poslancov, tak nemôže byť problém zmeniť legislatívu. Takto (rečník luskol prstami) by sme to všetci dokázali. A hlavne vy, koaliční poslanci, keby ste reálne chceli. Vôbec to nemusí byť naša novela rokovacieho poriadku, o ktorej sa teraz bavíme. Vôbec to nemusí byť z dielne opozície. Samotná koalícia po tých plamenných vyhláseniach koaličných lídrov už mohla prísť dávno s riešením. Dokonca aj v skrátenom legislatívnom konaní. Panebože, koľko skrátených legislatívnych konaní, ktoré sa netýkali pandémie, si už tu schválili za ten rok a pol? Opäť pripomínam, že je to viac ako dvojnásobok, čo sa podarilo predchádzajúcim vládam za jedno volebné obdobie. Odrazu nie, nevieme, nemôžeme, sme ticho. A viete, prečo ste ticho? Lebo v skutočnosti vy to referendum nechcete, vy ho nechcete. Toto nie je vôbec o zmene legislatívy. Často používate v súvislosti s opozíciou slovíčko strach. Ale v skutočnosti vy koaliční politici máte strach z predčasných volieb. Viete dobre, že keby ľudia sa v referende právoplatne vyhlásili za predčasné voľby, dostali by ste na frak po tom, čo ste tu predviedli a predvádzate. Nech sa na tomto mieste prepadnem pod zem, ak nehovorím pravdu, že vy to referendum nepodporíte ani na prelome rokov. Neprepadol som sa, teda hovorím pravdu. A všetci ľudia, ktorí sa teraz pozerajú alebo budú pozerať toto vystúpenie zo záznamu, nech sa definitívne presvedčia, že opäť ste ich oklamali. Opäť ste ich oklamali ako niekoľkokrát počas toho roka a pol, čo ste pri moci. Oklamali ste ich v sociálnej oblasti, oklamali ste ich v oblasti tzv. transparentného obsadzovania štátnej správy. Oklamali ste ich aj v očiste, v tej nečistej očiste polície a orgánov činných v trestnom konaní, vo všetkom. A oklamete ich na prelome rokov aj v tejto jednej kľúčovej otázke a to v tom, aby mohli sa opäť priamo vyjadriť a rozhodnúť, či vás chcú, alebo nechcú. Veď čoho sa bojíte? Veď keď ste takí dokonalí a skvelí, prečo sa bojíte referenda o predčasných voľbách? A vôbec predčasných volieb? Veď keď ste takí úžasní, tak by to nemal byť problém. Máte strach, vy máte strach. A preto chcem využiť túto príležitosť na jednu výzvu. Chcem vyzvať aj našich opozičných kolegov zo strany SMER – sociálna demokracia, aby prestali bojovať so stranou HLAS – sociálna demokracia, aby sa opäť sústredili na to, na čo aj my, teda na Matoviča, a aby teda konečne dali podpisy pod návrh na odvolanie tejto vlády. Ďakujem pekne.